九客一羽衣泛舟分韵得尊字就送朱幾仲
作者：趙師秀
朝代：宋

paragraphs: 人生苦形役，不定如車轅。
況各異鄉井，忽此同酒尊。
此尊豈易同，意乃有數存。
西湖雪未成，兩山翠相奔。
山根日照樹，花放林逋村。
野饌具蘼藿，一飽厭百飧。
有客何多髯，吐氣鄰芳蓀。
慷慨念時事，所惜智者昏。
砭療匪無術，諱疾何由論。
北望徒太息，歸歟尋故園。
哆然黄冠師，笑請子勿喧。
東南守太乙，此宿福所屯。
吾子且飲酒，酒冷爲子溫。